《哭立虚舟》
宋代·释文珦

虚舟我良友，生平快冥搜。
放迹江湖间，自与造物游。
忆昔仗短筇，访我竺峰头。
贻我选体诗，得法於曹刘。
因之与定盟，有若胶漆投。
出处虽小殊，梦寐常相求。
是乃以神交，真如持远俦。
有力负舟去，迅速不少留。
易寘於凉池，亦善为舟谋。
我独念故情，涕泪如泉流。
些舟以此诗，舟亦能听不。
舟或不吾听，吾泪终难收。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。